
Ragadozó atkák előfordulása a Kunsági borvidéken

A környezetkímélő szőlőtermesztés megvalósításában a károsítók természetes ellenségeire alapozott növényvédelmi eljárások alkalmazása rendkívül fontos. A szőlőt károsító fitofág atkák populáció-szabályozásában résztvevő ilyen hasznos élő szervezetek a ragadozó atkák. A vizsgálat során arra a kérdésre kerestem a választ, hogy a szőlő növényvédelmében legjelentősebb Phytoseiidae család ragadozó atkafajai közül melyek találhatóak meg a Kunsági borvidéken és azok közül melyik faj tekinthető dominánsnak.
Faunisztikai vizsgálatomat a 2012-es év nyugalmi, valamint vegetációs időszakában, 9 település összesen 18 szőlőültetvényében, és azok környezetében végeztem. A téli mintavételezés tárgyát döntően a Kunsági borvidék két legelterjedtebb szőlőfajtája, a Cserszegi fűszeres és a Kékfrankos fás részei képezték. Minden vizsgált ültetvény mintája egységesen 100 db 10 cm hosszúságú két- vagy háromrügyes vesszőrésszel rendelkező cserrészből állt. A telelő ragadozó atkákat Berlese-Tullgren típusú atkafuttató készülékkel gyűjtöttem be.
A vegetációs időszakban levélmintákat gyűjtöttem összesen négy ültetvény szegélynövényzetéről. Növényfajonként 100 db levél fonáki oldalát vizsgáltam sztereomikroszkóp alatt. A megtalált ragadozó atkák egyedeiből Berlese-Hoyer oldattal fajmeghatározás céljából tartós preparátumot készítettem.
Megállapítottam, hogy hazánkban az eddig vizsgált borvidékekkel ellentétben a Kunsági borvidéken nem a Typhlodromus pyri, hanem az Amblyseius andersoni a legelterjedtebb ragadozó atkafaj. A domináns fajon kívül még további hat Phytoseiidae és egy Stigmaeidae zoofág atkafajt sikerült determinálni. A Phytoseiidae családba tartozó Neoseiulus graminis faj hazánkban szőlőről először került begyűjtésre. A szegélynövényfajok levélmintáin négy Phytoseiidae faj fordult elő.
A hegyvidéki borvidékektől ökológiai adottságokban jelentősen eltérő Kunsági borvidéken megfigyelt dominancia-viszonyok alapján megállapítható, hogy a ragadozó atka betelepítés csak az itt domináns faj figyelembe vételével történhet. A termelők az ültetvények melletti, fajokban szegény növényzet miatt nem támaszkodhatnak a természetes úton betelepedő ragadozó atkákra, hanem a szőlőültetvényekben élő fajok elszaporodását kell elősegíteniük az integrált növényvédelemi eljárások precíz betartásával.



